Ներսում ամեն ինչ այլ տեսք ունի։ Աչք են զարնում երկրորդ հարկից առաջին հարկ թափվող թղթե ժապավենները։ Հազարավոր տոմսեր են։ Թվում է` այդպես էլ չտեսնելով գնորդներին` այդ տոմսերը դուրս են պրծել ու ընդառաջ են գնում նրանց։ Դրանցից մի քանիսն արդեն գունաթափվել են և դեղնել փոշու հաստ շերտի տակ, մյուսները դեռ հույսով սպասում են։ Ավելի ուշ գիտակցում ես, որ անտառային գետակի ձայն ես լսում, թեև նման բան այստեղ չպետք է լինի։ Նկուղում խողովակից ջուր է կաթում և հեղեղում ճոպանուղու մեխանիզմը։